Pameran Lukisan Jenderal Gerilya Nampilna 15 Lukisan Jenderal Soedirman Mubeng Purbalingga Purbalingga - Dewan Kesenian Purbalingga lan CLC Purbalingga bebarengan nggelar pameran lukisan "Jenderal Gerilya". Pameran iki nampilna 15 lukisan kanthi tema Jenderal Besar Soedirman. Pameran lukisan iki digelar kanthi cara mubeng saka kecamatan siji menyang kecamatan sijine se-Kabupaten Purbalingga. Pameran lukisan "Jenderal Gerilya" bakal majang karya lukis saka para pelukis ing Purbalingga. Kaya dene Bambang Basuki, Efendi, El Permana, Imam Ghozali, Imam Karsono, Khadno Aprianto, Khodirin, Kurniawan, Muhammad Aminudin, Muhammad Sya'din, Sadiman Abdul Hadi, Slamet Riyadi, Suratno Amru, Sugeng Riyadi lan Tri Herwanto. Roadshow Pameran Lukisan "Jenderal Gerilya" ditindakna ing patang titik, wiwit jam 08.00 - 16.00 WIB. Dene panggonane yaiku ing Pendhapa Kantor Kecamatan Bobotsari ing dina Senen 3 Oktober 2022, Pendhapa Kantor Kecamatan Kejobong ing dina Slasa 4 Oktober 2022 lan Pendhapa Kantor Kecamatan Bukateja ing dina Rebo 5 Oktober 2022. Sawetara iku, puncak pameran lukisan kang digelar dening Dewan Kesenian Purbalingga lan CLC Purbalingga iki bakal digelar ing Bioskop Misbar Purbalingga, dina Jemuwah tekan Minggu, 7 - 9 Oktober 2022, tabuh 09.00 - 22.00 WIB. Pameran Lukisan "Jenderal Gerilya" dibukak kanggo umum. Seliyane pameran, acara iki uga diramekna karo pentas seni tradhisi, performance art sarta sarasehan. Salah siji pelukis, Khadno Aprianto ngomong yen program nglukis lan pameran iku dadi program kang apik, amarga bisa dadi cara kanggo ngeling jasa-jasane Jenderal Soedirman, sisan kanggo nyalurna kreativitas pelukis. Ketua Dewan Kesenian Purbalingga, Bowo Leksono uga duwe pangarep, yen mengkone bakal akeh para mudha kang teka lan nonton karya lukisan ing Pameran Lukisan "Jenderal Gerilya". Miturut Bowo, nalika para mudha Purbalingga ndeleng pameran iki, dheweke bakal lewih gampang ngerti Panglima Besar Jenderal Soedirman sing lair ing Purbalingga. "Sinau sejarah lumantar seni rupa, bisa lewih nyenengna," atur Bowo. Kurator Pameran Lukisan "Jalan Gerilya", Bangkit Wismo ngomong yen lukisan kang ditontonaken luwih akeh nampilna momen Panglima Besar Jenderal Soedirman nalika gerilya nglawan Agresi Militer Belanda. Bangkit duwe pangarep, yen lukisan-lukisan sing dipameraken ora namung nuduhna spirit patriotik Jenderal Soedirman kanthi epik, tapi uga nuduhna bukti kreativitas para pelukis saka Purbalingga," imbuhe Bangkit.